|  |
| --- |
| Gytis Paškevičius |
| Pilnas vardas | Gytis Paškevičius |
| Gimė | 1961 m. spalio 4 d. (62 metai)Šiauliai |
| Žanrai | kantri, pop, ritmenbliuzas |
| Veikla | Dainų autorius, atlikėjas |
| Aktyvumo metai | nuo 1986 m. |
| Svetainė | gytis.lt |

**Gytis Paškevičius** (g. 1961 m. spalio 4 d. Šiauliuose) – lietuvių dainininkas, dainų autorius ir atlikėjas. Jis yra laikomas vienas garsiausių visų laikų lietuvių muzikantų.

Biografija
----------

### Ankstyvieji metai: 1961–1986 m.

Gytis Paškevičius gimė Šiauliuose ir yra jauniausias iš trijų vaikų šeimoje. Abu atlikėjo tėvai dirbo Šiaulių dviračių fabrike „Vairas". Pirmąkart gitarą į rankas dainininkas paėmė būdamas devynerių metų, o pirmuosius pinigus uždirbo sulaukęs vos trylikos. Dainininko mama mirė, kai jam tebuvo šešiolika. „Kai mirė motina, tėčiui buvo 46 metai. Jam dar visas gyvenimas buvo prieš akis. Po kurio laiko jis ėmė dairytis į kitas moteris. O man, vaikui, gyvenimas apsivertė aukštyn kojomis," – apie tuometinę situaciją šeimoje pakomentavo Paškevičius. Mokėsi Šiaulių 13-ojoje vidurinėje mokykloje, lankė irklavimo, imtynių, lengvosios atletikos treniruotes. Besimokantį 10-oje klasėje pakvietė groti į 8-osios vidurinės mokyklos ansamblį. Baigęs mokyklą stojo į Šiaulių pedagoginį institutą, bet atsiėmęs dokumentus išėjo į tarybinę armiją, kur tarnavo povandeniniame laive. Grįžęs įsidarbino teisme ūkvedžiu, bet buvęs legendinės Kauno grupės „Kertukai" vadovas Gediminas Jurgilas pakvietė į grupę, kuri dirbo restorane „Geluva". Vėliau dainavo saldainių fabriko „Rūta" ansamblyje. 1986 m. Paškevičius susituokė su savo pirmąja žmona, bet šiedu santuokoje išgyveno neilgai.

### Muzikinė karjera: 1986–dabar

G. Paškevičiaus karjera didžiojoje scenoje prasidėjo 1986 m. kuomet Mindaugas Tamošiūnas jį pakvietė dainuoti tuomet garsiame ansamblyje „Oktava", su kuriais šis 1988 m. išvyko į gastroles Meksikoje. 1989–1990 m. dirbo su latvių dainininke L. Vaikule. 1991 m. spalio mėn. vedė savo antrąją žmoną Rugilę, su kuria susipažino tais pačiais metais. Solinę karjerą pradėjo 1991 m. Dalyvavo įvairiuose respublikos festivaliuose, konkursuose bei muzikiniuose projektuose. Paškevičius nacionaliniu mastu ypač išpopuliarėjo 1993 m. kuomet „Tango" studijoje įrašė savo pirmąjį albumą „Winners". Vėliau dainų autorius pripažintas geriausiu Lietuvos vokalistu („Bravo-94"), nominuotas Lietuvos roko ir popmuzikos premijoms „Bravo-95" ir „Metai-95" geriausio metų vokalistui. Jo atliekamą dainą „Tu vėjo paklausk" radijo stotis „Laisvoji banga" pripažino geriausia 1995 m. Lietuvos kantri muzikos daina. 1994 ir 1995 m. pramoginės muzikos festivaliuose „Nida" jo sukurtos ir atliekamos dainos „Winner" (1994 m.) ir „Šiam pasauly" (1995 m.) pripažintos geriausiomis.

Kontroversijos
--------------

Prasidėjus 2022 m. Rusijos invazijai į Ukrainą, po savo sūnaus Dominyko įrašu, tvirtinančiu, kad rusai nebūtinai yra „blogiečiai", dainininkas paliko komentarą, kuriame šis tvirtino esantis už tiesą ir pripažįstantis, kad pasaulyje yra daug melo. Dėl šio pareiškimo G. Paškevičius susilaukė aštrios kritikos, ypač iš Arūno Valinsko, kuris ragino boikotuoti atlikėjo koncertus, sakydamas, kad „Labai dideles aikštes turi Minskas ir Maskva, tegul ten ir gieda okupantus šlovinančias giesmeles." Neringos savivaldybė iniciavo svarstymą dėl atlikėjo delno įspaudo pašalinimo Nidos „Šlovės alėjoje", aptarta gyventojų apklausos būtinybė šiuo klausimu.

Pats G. Paškevičiaus sūnus taip pat kaltintas dalinęsis sąmokslo teorijomis, kad karas Ukrainoje, kaip ir COVID-19 pandemija, yra klastotė, fiksuojami „kartotiniai ginklai" ir „po tris kartus mirštantys žmonės", teigė nejaučiantis gailesčio ukrainiečiams.

Tokie teiginiai ir atlikėjo reakcija sulaukė dalies visuomenės ir valdžios įstaigų pasmerkimo, kreiptasi ir į policiją. Vis dėlto kai kurie visuomenės veikėjai G. Paškevičių gynė, tvirtindami, kad A. Valinskas pasinaudodamas situacija bando atlikėjui atkeršyti, nes šiam praeityje nepavyko pasinaudoti dainininko reputacija siekiant finansinės naudos.

Filmografija
------------

| Metai | Originalus pavadinimas | Režisierius | Žanras |
| --- | --- | --- | --- |
| 1987 | *Mugėj buvom* | Rimas Rokas Jonaitis | Dokumentika |

Diskografija
------------

* 1993 m. – „Winner" (MC)
* 1994 m. – „Šiam pasauly" (MC ir CD)
* 1995 m. – „Tikras garsas" (MC ir CD) („Tu vėjo paklausk" atlieka Bobis Dilanas)
* 1996 m. – „Viskas liks" (MC ir CD)
* 1997 m. – „Baladės draugams" (MC ir CD)
* 1999 m. – „Dvacat' dniej v Sankt Pieterburgie" (MC ir CD)
* 2002 m. – „Susapnuok mano meilę" (MC ir CD)
* 2003 m. – „Visam pasauliui atviri langai" (MC ir CD)
* 2004 m. – „Nueitas kelias" (rinkinys) (MC ir CD)
* 2005 m. – „Dvacat' dniej v Sankt Pieterburgie 2" (MC ir CD)
* 2006 m. – „Ten"
* 2007 m. – „Langas į tavo širdį"
* 2008 m. – „Kelias į tavo širdį" (DVD ir CD)
* 2010 m. – „LRT auksinė kolekcija" (CD)
* 2011 m. – „Laiko traukiniai" (CD)
* 2017 m. – „Akimirka. Gyvenimas. Istorija" (CD)

Šaltiniai
---------

1. ↑  *„G. Paškevičius pirmąkart atvirai – apie meilę žmonai ir jaudulį prieš lipant į sceną" Originalas archyvuotas 2017-04-30. Nuoroda tikrinta 2023-01-01.*
2. 1 2 3  *„Gytis Paškevičius šeštoje klasėje slapta grojo suaugusiųjų šokiuose." Lrytas.lt. Originalas archyvuotas 2017-08-27. Nuoroda tikrinta 2023-04-27.*
3. ↑  *„Dainininkas G.Paškevičius: „Mano vaikystė dar nesibaigė"Lrytas.lt. Originalas archyvuotas 2018-03-27. Nuoroda tikrinta 2023-01-01.*
4. 1 2  *„G.Paškevičius: „Pirmai mano santuokai koją pakišo M.Tamošiūnas"* *Lrytas.lt. Nuoroda tikrinta 2023-01-01.*
5. 1 2 3 4  *„Gyvenimo spalvos. Vienišos senolės svajonę išpildęs Gytis Paškevičius parodė, kad turi ne tik gerą širdį, bet ir auksines rankas." LRT. Originalas archyvuotas 2019-12-18. Nuoroda tikrina 2023-02-21.*
6. ↑  Gytis Paškevičius. Geriausia lietuviška muzika
7. ↑  *„Rugilė ir Gytis Paškevičiai: „Laimingiausi esame tada, kai laimingi vaikai"* *Žmonės. Originalas archyvuotas 2019-12-28. Nuoroda tikrinta 2023-01-01.*
8. ↑   Gytis Paškevičius. Šiaulių Povilo Višinskio viešoji biblioteka
9. 1 2  *„Gyčio Paškevičiaus sūnaus skandalingi pasisakymai apie karą Ukrainoje sulaukė milžiniško pasipiktinimo, kreiptasi į policiją."* *Delfi. Originalas archyvuotas 2022-03-03. Nuoroda tikrinta 2022-10-23.*
10. 1 2  *„A. Valinsko kirtis: šiuos veikėjus ragina pamiršti, o Nidoje neliks G. Paškevičiaus delno."**Žmonės. Originalas suarchyvuotas 2022-03-16. Nuoroda tikrinta 2022-10-23.*
11. ↑  *Aleksėjūnaitė, Asta. „A. Valinskas Nidoje – tarsi vietinė valdžia?" Klaipėda. Originalas archyvuotas 2022-04-10. Nuoroda tikrinta 2023-04-27.*
12. ↑  *Valdas Vižinis (2022-07-22). „Valdas Vižinis: Viešas laiškas Arūnui Valinskui." Vakarų ekspresas. Nuoroda tikrinta 2022-10-23.*
13. ↑  *„Senojo kino autoriai. Jonaitis Rimas Rokas"**Šiaulių kinas.*

Nuorodos
--------

* Oficiali Gyčio Paškevičiaus svetainė
* Gytis Paškevičius. Dainos
* Gytis Paškevičius. Dainos